Predkladacia správa
Vypracovanie predloženého materiálu vychádza z plnenia úlohy vyplývajúcej z Národného programu rozvoja životných podmienok občanov so zdravotným postihnutím vo všetkých oblastiach života, ktorý vláda SR schválila uznesením č. 590 z 27.6.2001. V bode 5.3.3 predmetného programu je uložené ministrovi výstavby a regionálneho rozvoja „legislatívne zabezpečiť, aby do podporných nástrojov výstavby bytov vo verejnom nájomnom sektore s účasťou štátneho príspevku bola zakotvená požiadavka výstavby minimálne 1 % bytov, najmenej však jeden byt pri bytových domoch s počtom 48 bytových jednotiek spĺňajúcich podmienky vyhlášky Ministerstva životného prostredia č. 192/1994 Z.z. o všeobecných technických požiadavkách na stavby užívané osobami s obmedzenou schopnosťou pohybu z hľadiska špeciálneho bezbariérového vybavenia bytu v prípade, že obec (mesto) eviduje žiadosť o pridelenie takéhoto bytu“. Vzhľadom na zabezpečenie vyššie uvedenej úlohy je potrebné upraviť nariadenie vlády SR č. 137/2000 Z.z. o programoch rozvoja bývania.
Platné znenie nariadenia vlády upravuje pre žiadateľov povinnosť zabezpečiť výstavbu aspoň 1 bytu pre občana s obmedzenou schopnosťou pohybu vždy. Táto požiadavka sa uplatňovala aj v prípade nadstavby 1 bytu na existujúcom objekte alebo výstavby bytového domu so 4 bytovými jednotkami, a to aj prípade, že žiadateľa o podporu neevidoval záujemcu o prenájom takéhoto bytu. Prax ukázala, že v prípade výstavby menšieho počtu bytov formou nadstavby táto požiadavka vyvoláva neúmerne zvýšené náklady z dôvodu nevyhnutného budovania výťahu pre splnenie podmienky bezbariérového vstupu do vytváraného priestoru. 
Predmetom navrhovanej úpravy z vecnej stránky je preto úprava podielu bezbariérových bytov tak, aby 1 % bytov ale najmenej jeden byt spĺňal podmienky z hľadiska špeciálneho bezbariérového vybavenia bytu a vstupu do tohto bytu, v prípade, ak mesto alebo obec eviduje žiadosť o pridelenie takéhoto bytu. Doplnenie vymedzenia počtu bytových jednotiek nenavrhujeme, a to z dôvodu, že ak obec eviduje žiadosť o pridelenie bezbariérového bytu mala by realizovať výstavbu takéhoto bytu. Takáto povinnosť by sa nemala vzťahovať na získavanie bytu nadstavbou alebo stavebnými úpravami v dome s neexistujúcim výťahom.
Súčasne s touto úpravou sa navrhuje upraviť aj absolútne limity pre poskytnutie podpory v nadväznosti na vývoj cien stavebných prác. 

Realizácia novelizácie nariadenia vlády SR nezakladá nové nároky na verejné výdavky, nevyžaduje nové nároky na zamestnanosť a nemá environmentálny dopad. 
Materiál bol predmetom medzirezortného pripomienkového konania. Výsledky medzirezort-ného pripomienkového konania sú obsiahnuté vo vyhodnotení, ktoré tvorí samostatnú časť materiálu. Zásadnú pripomienku uplatnilo Ministerstvo životného prostredia SR a pripomienka je v návrhu akceptovaná. Ostatné pripomienky mali odporúčajúci charakter a boli akceptované z časti. Vzhľadom na uvedené sa materiál predkladá bez rozporov.
Návrh nariadenia vlády SR nebol predložený na rokovanie Rady hospodárskej a sociálnej dohody, nakoľko nebol v jeho pláne práce na rok 2001. Napriek tomu bol v rámci medzirezortného pripomienkového konania predložený na zaujatie stanoviska Konfederácii odborových zväzov SR a Asociácii zamestnávateľských zväzov a združení SR, ktoré neuplatnili k nemu pripomienky. 
Súčasne na rokovaní Tripartitnej Rady v odvetví výstavby a stavebníctva, konanom dňa 6. decembra 2001, boli členovia rady oboznámení s pripravovanou zmenou nariadenia vlády SR č. 137/2000 Z.z. o programoch rozvoja bývania.
Legislatívna rada vlády SR prerokovala návrh nariadenia vlády SR, ktorým sa mení nariadenie vlády SR č. 137/2000 Z.z. o programoch rozvoja bývania a vyslovila súhlas s predloženým návrhom. K návrhu boli uplatnené legislatívno-technické pripomienky, ktoré boli predkladateľom akceptované a sú v materiáli zapracované.